Ralbicy (JR/SN). Na Serbskej wyšej šuli Ralbicy su wuknjacy rjadownje 5-1 wčera nowe kompjutery zarjadowali. Zhromadnje z towaršnikom Halštrowskeje firmy diversys.IT Heikom Höhnu, sobudźěłaćerjom firmy Bertom Harigom a wučerjomaj Křesćanom Zahrodnikom a Janom Rjedu smědźachu šulerki a šulerjo kompjutery zešrubować, kable připinyć a dźěłowy system instalować. Pozdźišo zarjadowachu wšelake kompjuterowe programy, mjez druhim software za pisanje, kalkulacije, datowe banki a prezentacije kaž tež CAD/CAM program. Z nim móža wšelakore motiwy a objekty programěrować, kotrež dadźa so w techniskim centrumje na CAD/CAM-mašinje do drjewa abo metala frezować.
szl_Latn